
חברי הכנסת:
אורי מקלב
<מוזמנים:> 
	עמוס ארבל
	–
	רשות האוכלוסין וההגירה

	אירית וייסבלום
	–
	עו"ד, רשות האוכלוסין וההגירה

	אלי לוי
	–
	רשות האוכלוסין וההגירה

	יוגב שמני
	–
	מנהל אגף מחשוב, רשות האוכלוסין וההגירה

	קרן זר אביב
	–
	ר ענף תנאי שירות אכא, משרד הביטחון

	אסף חלבני
	–
	יועץ משפטי פרקליטות צבאית, משרד הביטחון

	גיל ברגפרוינד
	–
	כלכלן, המועצה הישראלית לצרכנות


<ייעוץ משפטי: >
שגית אפיק, איילת וולברג
<מנהל הוועדה:>
טמיר כהן
<רישום פרלמנטרי:>
לאה קיקיון
<תקנות הדרכונים (תיקון), התשע"ה-2015>
<תקנות האזרחות (תיקון), התשע"ה-2015>
<תקנות השמות (תיקון), התשע"ה-2015>
<היו"ר משה גפני:>
שלום לכולם, אני מתכבד לפתוח את הדיון. הצעה לסדר לחבר הכנסת איתן ברושי. 

<איתן ברושי:>
אני רוצה לומר לך, אדוני היושב ראש, ששר האוצר ומשרד האוצר מזלזלים בך ובנו. היתה פה החלטה מאד חשובה פה אחד שאנחנו מבקשים לבטל את המסים על העובדים הזרים. זה אפילו לא מופיע כרמז, בחוק ההסדרים. אני מבקש שהוועדה תאמר לשר האוצר שהיא לא תדון בבקשות שלו בנושא חוק ההסדרים והתקציב עד שלא יבצעו את ההחלטה שאתה הובלת, לביטול של המסים על העובדים הזרים. הדבר הזה לא עולה על הדעת. 
<היו"ר משה גפני:>
כן, הייתי צריך לדבר בשבוע שעבר, ולא דיברתי, אני אדבר על זה. 
<איתן ברושי:>
האם אתה מוכן לאשר שאנחנו לא נדון בבקשות של האוצר - - -
<היו"ר משה גפני:>
אני לא יכול לאשר שלא נדון, מפני שאני אף פעם לא מאיים, בדברים כאלה, אבל הם יבינו את זה ממני במלוא החריפות. אני הולך לדבר אתו, בסדר גמור. 
<איתן ברושי:>
תודה. 

<היו"ר משה גפני:>
אנחנו עוברים לסעיפים הראשונים בסדר היום – תקנות הדרכונים. מי מציג, בבקשה? 

<אירית וייסבלום:>
אנחנו מביאים לאישור הוועדה תיקון לתקנות הדרכונים, תקנות האזרחות ותקנות השמות. המהות שהתיקון מביא זו הטבה לחיילים שמשרתים בשירות סדיר, שעל האגרות הנקובות בתיקונים שעומדים פה על הפרק החיילים ישלמו 50% מסכום האגרה שמשלם כל תושב אחר, בדומה להפחתה שעשינו לחיילי מילואים בשנת 2009, אז זה היה מכוח החלטת ממשלה. עכשיו אנחנו באים ואומרים שאנחנו מבקשים לתת את אותה הטבה לחיילים שמשרתים בשירות סדיר. 

<היו"ר משה גפני:>
המילואים זה היה בהחלטת ממשלה? למה השוני המשפטי? 
<אירית וייסבלום:>
היתה החלטת ממשלה גורפת לגבי אגרות של כל משרדי הממשלה, אני לא יודעת איך כל משרד יישם את זה. אנחנו הבאנו בהתאם להחלטת הממשלה אז, את התיקון. 

<שגית אפיק:>
הובא תיקון לתקנות, תוקן כאן. 

<אירית וייסבלום:>
היום אנחנו מבקשים להחיל את אותה הטבה גם לגבי חיילים שמשרתים בשירות סדיר, מתוך הבנה שהחיילים האלה עושים שירות חשוב למדינה, מסכנים את עצמם - - -
<היו"ר משה גפני:>
על מה נותנים 50%? 

<אירית וייסבלום:>
יש בכל תקנה את הסעיפים הרלבנטיים, אנשי המקצוע יוכלו להציג, אם הוועדה מבקשת. 
<עמוס ארבל:>
אני מנהל אגף מרשם ומעמד ברשות האוכלוסין. לגבי תקנות הדרכונים אנחנו מדברים על דרכון רגיל, דרכון עסקי – עם מספר עמודים כפול, ותעודת מעבר למי שאינו זכאי לדרכון, שגם היא מחייבת אגרה. בנוסף אנחנו מדברים גם על דרכון במעבר הגבול, שזו הנפקה מיוחדת, או חריגה, במקרים דחופים שחייל נדרש או מבקש לצאת מהארץ, ובמקרים מיוחדים יש גם הארכה של תוקף דרכון בתחנת המעבר, בגבול – בנתב"ג או כל מקום אחר - שגם על פי חוק, מחויבת באגרה. 

לגבי שמות - - -

<אורי מקלב:>
המחיר ללא הנחה הוא 840? בדרכון, בתחנת גבול. 

<עמוס ארבל:>
כן. 
<אורי מקלב:>
אזרח רגיל שבא היום לשדה התעופה, להאריך דרכון - - -  

<עמוס ארבל:>
840 ועוד 280 – זה 1,120. התוספת זה 840. 280 זה דרכון רגיל, לכל אדם, בלשכה, במידה וזה לא מתבצע בתחנת הגבול.  

<היו"ר משה גפני:>
אני רוצה לקבל דרכון. למה אני צריך לחכות שבוע? 
<עמוס ארבל:>
כי זמן התורים בתקופת הקיץ והיקף ה - - -

<היו"ר משה גפני:>
אני אישרתי את הסכום, שיידע חברי, חבר הכנסת מקלב. הם רצו יותר כסף. אני רוצה להבין, בעידן שלנו – אני צריך דרכון דחוף, מהיום למחר. למה אני צריך להיענש על זה? למה אתם לא יכולים להיות מאורגנים ולתת לי את הדרכון? מה בדיוק הבעיה? הכל ממוחשב. למה צריך לשלם סכום כזה? 
<עמוס ארבל:>
תהליך הנפקת הדרכון הוא לא ממוחשב. בפרויקט הביומטרי הוא ממוחשב. הרגיל, בלשכה - - -

<היו"ר משה גפני:>
בביומטרי אתה מקבל בסוף דרכון עם תמונה של מישהו אחר, עזוב את הביומטרי. 
<עמוס ארבל:>
לא נכון. 

<היו"ר משה גפני:>
לא חשוב. למה אני, בעידן הזה, אם אני הולך לנתב"ג ורוצה להוציא את הדרכון מהר, למה אני צריך לשלם קנס של 840 שקל. 
<עמוס ארבל:>
ראשית, אנחנו לא מענישים. 

<היו"ר משה גפני:>
זה עונש. הרי אני משלם על הדרכון ראגיל. 

<עמוס ארבל:>
האזרח הנורמטיבי רגיל לכך, או צריך להיות כך שכשהוא נוסע לחוץ לארץ הוא צריך להתארגן מראש על מנת לבואו לעשות דרכון.  אי אפשר שיכניס את מערכת הלשכה, שגם כך היא עם פערי כוח אדם ורק בשבוע שעבר הופיע תצלום של התור הנוראי שברחוב יפו בתל אביב. 
<אורי מקלב:>
אם הוא קיבל ידיעה שאבא שלו חולה והוא צריך - - - 
<שגית אפיק:>
יש החרגה מטעמים הומניטריים. 
<עמוס ארבל:>
במקרים האלה של אדם חולה, או שצריך להטיס מישהו מעכשיו לעכשיו, אז ראשית, יש סמכות למנהל לשכה לתת דרכון מעכשיו לעכשיו, ושנית, יש סמכות למנהל נתב"ג לפטור אותו מהתוספת, והוא ישלם רק את האגרה הרגילה, כך שהעניין הזה די פתור. אבל אדם שבא ואומר שקנה כרטיס בדקה התשעים, ולא ידע שהדרכון שלו לא בתוקף, והוא צריך עכשיו דרכון – הוא צריך לשלם. זה באישור הוועדה הזו שאישרה. 
<אורי מקלב:>
אבל אגרה, במהותה, בשונה מדברים אחרים, ממיסוי, באה לשקף הוצאות. מה ההוצאה שהיא פי 4 בהנפקה במעבר הגבול? אגרה אי אפשר לקבוע בגלל קנס או לא קנס. אגרה, לפי החוק,  בשונה ממיסוי, בהגדרתה היא באה לשקף את ההוצאה שיש באותו שירות. 
<שגית אפיק:>
יש לה אלמנט, זה נכון, שצריך להיות קשור לשירות שניתן. היה על זה דיון ארוך כשהם ביקשו את התשלום הזה. אנחנו סברנו - - -

<עמוס ארבל:>
תחנת הגבול בנתב"ג, תפקידה לא להנפיק דרכונים. התפקיד שלה לבצע תהליך בקרה בבדיקת כניסה ויציאה מהארץ. 
<אורי מקלב:>
אין לי ספק שאם הוועדה תבקש מהמ.מ.מ או כל מוסד מחקרי אחר, לראות מה הנוהג בעולם, באירופה, בהנפקה כזו, מה ביחס למחיר הרגיל - - - נראה את הפערים. אני לא חושב שקיים דבר כזה. אם אז אישרנו את זה, כדי לתת את ממד ההרתעה, גם אם זה עולה כפול - - -
<עמוס ארבל:>
יש חלק מהמדינות שאין בכלל את השירות הזה בתחנות המעבר.  

<איתן ברושי:>
ממה אתה מופתע? כשנאמר שתהיה שביתה של עובדי מדינה, וזה קורה לא פעם, התשובה היתה שדרכון יוציאו בשדה התעופה, במחיר המופקע. שאם משרד הפנים שובת, וזה קורה לו, מדי פעם, והאזרחים נפגעים מההשבתה, כי אין שביתות שמחות, אז שולחים אותם לנתב"ג ושם משלמים את הקנס הכפול. 
<אירית וייסבלום:>
אני מבקשת לציין בהקשר של השאלות שנשאלו, לגבי הנושא של מה האגרה יכולה או אמורה לשקף, שאנחנו נתקפנו בבג"ץ על סוג אגרה אחר ש  - -  -
<שגית אפיק:>
- - - והוועדה בסוף מצאה פשרה, את מדברת על זה? 
<אירית וייסבלום:>
כן, אבל שם בג"ץ קבע שאפשר, באמצעות אגרה, גם להכווין התנהגות של ציבור, וגם לשקף מדיניות ואם אנחנו סבורים, בהקשר הזה, שאזרחים אמורים להצטייד בדרכון מראש - - -
<היו"ר משה גפני:>
לא נהוג לעשות דבר כזה. 

<אירית וייסבלום:>
בג"ץ אישר את הנושא הזה. 
<היו"ר משה גפני:>
אז מה אם בג"ץ אישר, אבל לא נהוג - - -
<אירית וייסבלום:>
וגם הותקפנו על האגרה הזו בניסיון לתביעה ייצוגית - - -
<היו"ר משה גפני:>
אני הייתי המפשר בעניין הזה. אתם דרשתם פי שלוש ובסוף הגענו לאמצע, ואישרתי לכם שאם אבדה לו או נקרעה לו תעודת הזהות, שהוא ישלם לא כמו שמשרד הפנים ביקש, אבל שישלם פחות, אך זה יותר  מהרגיל. אז עכשיו את משתמשת בזה כאילו זה סוג של הענשה? 

<אירית וייסבלום:>
לא אמרנו שזו הענשה. 
<היו"ר משה גפני:>
זאת הדוגמה שאת מביאה. 
מי לא קיבל הטבה, בתקנות האלה? 
<עמוס ארבל:>
כל אדם שאינו חייל. מילואימניקים קיבלו בשנת 2009 במסגרת החלטה ממשלתית. 
<היו"ר משה גפני:>
איזה סוג של שירותים לא קיבלו הטבה? 
<עמוס ארבל:>
אדם שאיבד את הדרכון, אדם שהשחית את הדרכון. 
<היו"ר משה גפני:>
אלה שני דברים שונים. השחית –הבנתי. למה אדם שאיבד לא מקבל הטבה? 
<עמוס ארבל:>
כי חשבנו שהוא צריך לשמור על הדרכון שלו. רק אם יש לך דרכון שהסתיים לו התוקף - - - זה גם מסר ש- - -
<היו"ר משה גפני:>
השחית אני מבין, אבל איבד? 

<שגית אפיק:>
אבל חיילים נוהגים לאבד. הם נוסעים ברכבות, בתחבורה ציבורית. 
<היו"ר משה גפני:>
אם חייל איבד את הדרכון, הוא לא מקבל את ההטבה הזו? 

<עמוס ארבל:>
לא. 

<היו"ר משה גפני:>
למה? 

<עמוס ארבל:>
ציינתי, כי דרכון דינו להישמר, והוא צריך להישמר על ידי האזרח. צריך לשים אותו בכספת או במקום שהוא יידע ששם - - - הוא לא מסתובב אתו בגדוד, עם הדרכון. הדרכון בבית. זו לא תעודת זהות או תעודת חייל שהיא עליו. 
<מכלוף מיקי זוהר:>
יש חשיבות מאד גדולה בשמירת הדרכון – זה מוצר שחשוף למצב של זיופים, הרי אם מישהו מאתר דרכון, וזה נופל לידיים לא טובות, אפשר בעבודה לא כל כך מאומצת להפוך אותו לדרכון מזויף, ולכן יש חשיבות שאזרח ישמור על זה, בצורה כפולה ומכופלת. אגב, 280 שקל, אני חייב לציין שזה לא כוח הרתעתי כל כך גדול לאזרח לשמור על הדרכון שלו. 
<שגית אפיק:>
לא, על אובדן משלמים יותר. משלמים כפול – 580. 
<מכלוף מיקי זוהר:>
אז על מה משלמים 280? 

<שגית אפיק:>
על הנפקה רגילה. 

<מכלוף מיקי זוהר:>
אז על זה, על הנפקה רגילה, אני לא חושב שיש טעם לשלם. דווקא - - -

<שגית אפיק:>
לא, לא. התקנות האלה עוסקות במתן הנחה של 50% לחיילים עבור השירותים שנזכרו כאן, שבין היתר זה גם הנפקת דרכון. אחד השירותים שלא מקבל את ההנחה זה דרכון שאבד, הושחת או נגנב. על זה נשאלה השאלה - האם לתת או לא לתת את ה-50% גם בעד השירות הזה. 
<אלי לוי:>
אני רוצה להוסיף, בבקשה, שבמקרה של אובדן דרכון, כשמנהל הלשכה מתרשם שהאובדן לא היה בהתרשלות של בעל הדרכון, הוא רשאי לפטור אותו מהתוספת, ואז הוא - - - למשל, אם למישהו נפרץ הבית וגנבו לו דרכונים מהבית, והוא מגיע ללשכה ומביא אישורים על כך. בוודאי שלא יגבו ממנו את התוספת לאגרה, כי הוא לא - - - 
<היו"ר משה גפני:>
אפילו במקרה שאבד אבל יש לו סיבה - - -
<אלי לוי:>
יש לו סיבה, אם הוא הביא אישורים ומסמכים, כתוב בתקנות שיש סמכות לפטור. 
<אורי מקלב:>
כשאתה אומר היום דרכונים – האוזניים מזדקפות, כי כמו שאתם יודעים שזמן הגעת הדרכון יכול לקחת שבועיים ושלוש, בתוספת, גם אם זה הארכה, כששולחים את זה בדואר ישראל - - -
<עמוס ארבל:>
מתחייבים ל-10 ימים. הבעיה היא הדואר, לא אנחנו. 

<אורי מקלב:>
בחלק מהסיבות זה גם דואר, לכן קורים מצבים שזה לא בגלל אשמת האזרח, אלא המציאות הזו – שזה פעם דואר ישראל, פעם לחץ בלשכות המרשם, אנשים מקבלים את זה אחרי הרבה שעות, הם נאלצים לבוא לשדה התעופה ולהנפיק שם דרכון, וגם אם זה גורם הרתעה, עדיין זה גבוה מאד, ואני חושב שהעובדה היא שאנשים מתלוננים על כך, אין הרבה אנשים שעומדים בתור להנפיק בנמל התעופה. אני דווקא רוצה להציע הצעת ייעול – אנשים שעומד לפוג תוקף הדרכון שלהם, אתם הרי לא רוצים שהם יגיעו ברגע האחרון, תשלחו חצי שנה לפני כן הודעה. בתקופות שאין הרבה לחץ בלשכות המרשם – גם לנתב את זה,  לתקופות האלה, זה גם ימנע לחץ, גם ימנע מצב שאנשים ברגע האחרון ונאלצים לשלם מחיר גבוה. הדברים האלה יאזנו בין הדרישה ובין מתן השירות שאתם יכולים לתת. 

<היו"ר משה גפני:>
רבותי, לפני שנגיע לסיכום – יש עוד מי שרוצה להתייחס? 
<עמוס ארבל:>
הצעתו של אדוני מקובלת, זה הולך להתבצע החל מהחורף הקרוב, בסביבות נובמבר. 
<היו"ר משה גפני:>
רגע,. אל"ף, אני מברך אתכם על כך שאתם נעניתם לבקשתו של חבר הכנסת מקלב ובחורף אתם עומדים לבצע את זה, שזה יעלה פחות כיוון שאין לחץ. זה מה שאמרתם? 
<קריאה:>
לא, הנושא של ההודעה, של המכתב, של סיום התוקף. 

<אלי לוי:>
זה יהיה במכתב או באס אמ אס, אנחנו עובדים על זה עכשיו. 

<היו"ר משה גפני:>
אין יחס בין התשלום שאדם מגיע לנתב"ג וצריך לשלם על דרכון. אני מדבר על זמני לחץ, לא על זמנים שאינם לוחצים, שאז – בסדר, מה שעשיתם זה בסדר גמור. לא יכול להיות שאדם, על 280 שקל יצטרך לשלם תוספת של 840. זה דבר שהוא לא סביר לחלוטין. אני מבין שאי אפשר לשנות את זה עכשיו. אני מבקש שתורידו את הסכום הזה, תורידו בחצי. אם בן אדם יודע שאם הוא לא מוציא דרכון בזמן אז הוא ישלם עוד כסף, וזה הרבה, גם אם זה ירד לתוספת של 420, גם אז הוא יצטרך לשלם הרבה יותר כסף ממה שהוא משלם רגיל. אם הוא בכל זאת נזקק לעניין הזה שהדרכון ייצא מהר – 420 שקל זה מספיק. לא צריך יותר מזה. אני מבקש להעביר את הבקשה הזו. זה נראה לא סביר, הנושא הזה נראה לא סביר, שצריך לשלם 840 שקל. אלא אם כן אתם אומרים שאתם משנים את כל הנושא של הנפקת דרכונים, באופן דרמטי, וזה לא יתקרב ל-10 ימים אלא יהיה 5-4 ימים. אני לא מבין למה צריך כל כך הרבה זמן. אבל כל  עוד זה המצב, אני מבקש פשוט להפחית את הסכום, להפחית אותו בחצי. בפעם הבאה שתבואו לכאן עם תקנות אני אשאל אתכם את השאלה הזאת. אז תבואו עם זה, ואם אתם יכולים – תבואו מהר. אנשים פונים. אני לא נוגע בדבר כי לי אין דרכון. בבקשה, תשאלי אותם את שלושת הדברים. 
אז זה סיכמנו. בחורף אתם מקצרים את התהליך - - - 
<אורי מקלב:>
שולחים מכתבים לכל מי שהדרכון שלו עומד לפוג. או שמודיעים ב SMS. איך אתם יודעים את מספרי הטלפונים הניידים? 

<עמוס ארבל:>
אנשים נותנים לנו את המספר. 

<שגית אפיק:>
אבל הוא מבקש עכשיו שלפני שעומד לפוג התוקף אתם תודיעו. מה, תבדקו בבקשה הקודמת שלו? 

<אורי מקלב:>
אתם אוגרים את המידע הזה? אתם תדעו בעוד 10 שנים לשלוח לי את זה? אם מישהו אחר מחזיק את המספר הזה בעוד 10 שנים? 
<עמוס ארבל:>
אם הוא לא עדכן אותנו אנחנו לא יודעים. 

<אורי מקלב:>
לא ידעתי שאתם אוגרים את המספרים האלה, זה לא נמצא בתוך הטופס. 

<רחל עזריה:>
המדינה לא אחראית, אנחנו רוצים לעזור לאנשים אבל לא תפקידה של המדינה להגיע לכל אחד. 

<היו"ר משה גפני:>
אז זה דבר אחד, ודבר שני, לגבי הבקשה שלנו, אנחנו מבקשים להפחית את הסכום של מי שמוציא דרכון בנתב"ג, להפחית בחצי. גם אז לא תהיה התנפלות, כי 420 שקל זה גם סכום גדול על מנת שאדם יוציא אותו בלשכה שלו, ויוציא את זה נורמלי.  

<אלי לוי:>
אני חייב להגיד שבכל שנה הוכפל מספר האנשים שמוציאים דרכון בנתב"ג - - -
<היו"ר משה גפני:>
כי אנשים היום עובדים מהר, היום עובדים במהירות, ואנשים רוצים לנסוע. להפך, אתם צריכים לייעל את השירות.
<אלי לוי:>
עם הסכום הגבוה, בשנת 2013 היו 10,000 אנשים שהוציאו, ובשנת 2014 היו כבר 21 אלף. 
<היו"ר משה גפני:>
מה זה אומר? זה אומר שאדם אין לו ברירה, כי אתם נותנים את השירות אחרי הרבה ימים, והוא צריך לנסוע מהר. פעם לא היו נוסעים מהר, הכל היה יותר לאט. היום אדם רוצה לנסוע מהיום למחר. 
<אירית וייסבלום:>
אבל אפשר לדאוג לחידוש דרכון כשהוא עומד לפוג, לא צריך לחכות לטיסה, או לרגע האחרון. 
<היו"ר משה גפני:>
בסדר, אז אנחנו מדברים על מקרים כאלה שזה לא קורה. 
<רחל עזריה:>
אני רוצה להציע - פשוט להגיע היום להוציא דרכון זה כזה סיוט, שאנשים עושים הכל כדי להימנע מזה, ואז הם מגיעים לרגע האחרון. 

<מיכל בירן:>
האמת היא שהוצאתי דרכון אזרחי לפני חודש, זה היה בתקתוק, לא היה - - -
<מיקי לוי:>
השירות הוא מצוין. אתה תגרום לכך שחצי מעם ישראל יגיע לנתב"ג כדי להוציא דרכון. 

<היו"ר משה גפני:>
אבל הוא צריך לשלם תוספת של 420 שקל. 

<אירית וייסבלום:>
גם תוספת של 840 לא מרתיעה. 
<היו"ר משה גפני:>
אז תוציאו תוך 48 שעות. בסוף אנחנו הופכים להיות הנאשמים? אתם הנאשמים. גם  הסכום הזה הוא גבוה מדי. יש אנשים רגילים שהסכום הזה אצלם הוא מאד גבוה ואין להם ברירה. אני מבקש לחתוך את הסכום בחצי וגם אז, אם אדם בא הוא יודע שהוא צריך לשלם עוד כסף. 
עיגול סכומים, בבקשה. 

<שגית אפיק:>
אנחנו מבקשים להוסיף את עיגול הסכומים כך שיהיה עיגול כלפי מטה. אני מבינה שזה מקובל עליכם. 
<אירית וייסבלום:>
אין לנו התנגדות. אני מבינה שהנציג של האוצר - - - 

<היו"ר משה גפני:>
אפילו על אגורות אתם צריכים את האוצר? 

<שגית אפיק:>
לא, לא. זה עניין שהוא כבר בשגרה, שאנחנו מוסיפים את זה לסעיפים בתקנות של אגרות. רוצים כלפי מטה, בתיקון הספציפי הזה. 
הבקשה השניה – יש לכם פה החרגה של חייל שהוא עריק, שהוא נתון במעצר, מרצה עונש מאסר. למעשה, אין בזה צורך כיוון שזה מופיע ממילא בחוק. אפשר להוריד את ה- - -
<אסף חלבני:>
ההגדרה שמצויה כרגע כנראה לא מעודכנת, כי - - -
<שגית אפיק:>
כי החוק תוקן, בינתיים. 

<אסף חלבני:>
כן, והוספה לו הגדרה יותר חדה של מה זו "תקופה בלתי נמנית". אין בעיה, מבחינתנו - - -
<שגית אפיק:>
אז אתם מסכימים, בעצם, להוריד את כל סעיף קטן (ה). 

<אסף חלבני:>
כן, רק צריך להוסיף: "...ולמעט יוצאי צבא, חייב להתייצב לשירות סדיר ולא התייצב ללא צידוק מספיק"  - - -
<היו"ר משה גפני:>
תאמר שוב. 

<אסף חלבני:>
משתמטים, בעצם.  חייב להתייצב לשירות סדיר ולא התייצב ללא צידוק מספיק. ולהוסיף רק את ההגדרה של "יוצא צבא", כהגדרתו בחוק. 
<שגית אפיק:>
בסדר. 
<היו"ר משה גפני:>
ללא צידוק מספיק הכוונה היא שלא היה לו סידור, זאת אומרת – דחו לו - - -
<אסף חלבני:>
משתמטים. 

<היו"ר משה גפני:>
והדבר האחרון – תחילה. מתי זה מתחיל? 
<אירית וייסבלום:>
פה אני מבינה שיש קושי מבחינת העברת הקבצים והממשק המחשובי. אנשי המקצוע יכולים להרחיב בעניין הזה. קודם הצעתי שאם אין פה סיכום שנוכל לעמוד בו, אם לא נוכל להתחייב על עוד חודשיים-שלושה, אז  כדי שלא יקרה מצב שביום שבו התקנות אמורות להיכנס לתוקף, לא ניתן יהיה לתת את ההנחה ואנחנו נחטוף על זה את התביעות והנזקים, אז - - -

<היו"ר משה גפני:>
אנחנו צריכים לרשום תאריך. אי אפשר להשאיר תקנות בלי תאריך. 

<אירית וייסבלום:>
האמת היא שמשפטית לא חייבים לרשום תאריך. אפשר ביום הפרסום - - -

<שגית אפיק:>
אבל ביום הפרסום אתם תעמדו? 

<עמוס ארבל:>
זה מאד תלוי בצה"ל. יש בעיה של אבטחת המידע של העברת הקבצים. הם מאד זהירים לתת לרשות האוכלוסין את כל שמות חיילי החובה בצה"ל. 
<קרן זר אביב:>
התשתית המיכונית של העברת המידע בתהליך מתקדם. אנחנו מעריכים שתוך חודשיים או פחות היא תושלם. על הבעיות של - - - התגברנו - - - 
<היו"ר משה גפני:>
אפשר לכתוב תאריך שבעוד חודשיים? 

<קרן זר אביב:>
אני מעריכה שכן. 

<היו"ר משה גפני:>
בסדר. אז עוד חודשיים. תקנות הדרכונים, התשע"ה-2015 עם התיקונים שאמרנו, עם הבקשה שביקשנו ועם השבח ששיבחנו אתכם. מי בעד אישור התקנות? 
הצבעה

בעד אישור התקנות – פה אחד

התקנות אושרו.
<היו"ר משה גפני:>
תודה, התקנות אושרו. 

תקנות האזרחות (תיקון), התשע"ה-2015. מי בעד? מי נגד? מי נמנע? 

הצבעה 

בעד אישור התקנות – פה אחד

התקנות אושרו.
<היו"ר משה גפני:>
תודה, התקנות אושרו. 

תקנות השמות (תיקון), התשע"ה-2015. מי בעד? מי נגד? אין. מי נמנע?  

הצבעה

בעד אישור התקנות – פה אחד

התקנות אושרו.
<היו"ר משה גפני:>
תודה רבה. התקנות אושרו. 
<שגית אפיק:>
כולם עם התיקונים שאמרנו. 

<היו"ר משה גפני:>
וגם עם התיקון שהוסיף אסף חלבני. 

<מיכל בירן:>
אני באמת רוצה לפרגן לכם, עכשיו נזכרתי – הזמנתי באינטרנט, שלחתי מכאן בדואר רשום, קיבלתי לכנסת 

<היו"ר משה גפני:>
כמה זמן זה לקח? 

<מיכל בירן:>
זה לא בער לי, אני חושבת ששבועיים, משהו כזה. דרכון רגיל לחלוטין, בלי בקשות מיוחדות. 

<היו"ר משה גפני:>
זה הרבה זמן. 

<עמוס ארבל:>
אצל הצרפתים זה חודשיים, אדוני. 
<היו"ר משה גפני:>
אבל בנושא הזה של הסכום שהוא גבוה, אני מבקש להוריד אותו. אני מודה לכם, הישיבה נעולה. 
<הישיבה ננעלה בשעה 12:09.>

